text: Mand anholdt for dødstrusler mod personale
  31 juli 2014 kl. 04.57
  En 45-årig mand er anholdt for i to omgange at true personalet på et opholdssted på livet.
  
  På opholdsstedet Refugium i Esbjerg fik personalet dødstrusler af en 45-årig mand fra Esbjerg. Det skete klokken 22.15 og 01.00 natten til torsdag. Politiet ved ikke, hvorfor manden kom med truslerne.
  - Vi ved, at han truede personalet på livet tidligere på aftenen, og da det så skete anden gang, tænkte vi, nu er det nok og anholdte ham, siger vagthavende hos Syd- og Sønderjyllands Politi til TV SYD.
  Refugium er et tilbud til mennesker, der både lider af en sindslidelse og et stofmisbrug. Stedet har mellem 25 og 35 besøgende om dagen og seks sovepladser om natten.
  Manden er sigtet for trusler på livet, og vil formentlig blive fremstillet i grundlovsforhør i løbet af torsdagen.
  